b'\n_START_ARTICLE_\nDom na Slivnici\n_START_PARAGRAPH_\nDom na Slivnici (1075 m) le\xc5\xbei malo pod vrhom Slivnice (1114m). Zgradilo ga je PD Cerknica s finan\xc4\x8dno pomo\xc4\x8djo ob\xc4\x8dine Cerknica. Dom se je odprl 10. oktobra 1964. \xc4\x8cez dobrih 30 let ga je v zakup vzelo trgovsko podjetje \xc5\xa0kocjan z Rakeka, kasneje pa ga je prevzelo turisti\xc4\x8dno in gostinsko podjetje Postojnska jama. Zdaj je lastnik doma spet Ob\xc4\x8dina Cerknica, ki ga je leta 1994 dala v dolgoro\xc4\x8dni najem Franciju Frasu iz Ljubljane.\n_START_SECTION_\nO ko\xc4\x8di\n_START_PARAGRAPH_\nKo\xc4\x8da ima gostinsko ponudbo in tudi namestitev (preno\xc4\x8ditev) v dvoposteljnih sobah (12 le\xc5\xbei\xc5\xa1\xc4\x8d) in v treh skupnih spalnicah (z 20 le\xc5\xbei\xc5\xa1\xc4\x8di)._NEWLINE_Dom na Slivnici je odprt vse leto ob \xc4\x8detrtkih in petkih od 12h do 18h, ob sobotah, nedeljah in praznikih pa od 7h do 18h. Ob ponedeljkih, torkih in sredah je zaprt.\n_START_SECTION_\nDostop\n_START_PARAGRAPH_\nDo ko\xc4\x8de pridemo iz Cerknice \xc4\x8dez Gradi\xc5\xa1\xc4\x8de do planinskega doma, ki je malo pod vrhom, hoja pa bo trajala uro in pol. Pe\xc5\xa1 pot je dobro markirana, markacije so med hi\xc5\xa1ami ob glavni cerkni\xc5\xa1ki cesti proti Lo\xc5\xbeu. Za mostom in salonom pohi\xc5\xa1tva tovarne Brest, \xc5\xa1e pred gostilno Pe\xc5\xa1\xc4\x8denk, je treba zaviti levo in po stranski asfaltirani cesti spet levo. Le nekaj korakov naprej je ka\xc5\xbeipot za Slivnico in nato planinske markacije, nato pa desno po pobo\xc4\x8dju navzgor. Pot je ves \xc4\x8das dobro vidna in primerno ozna\xc4\x8dena. Sprva je pot dokaj strma, po desnem ovinku pa postane polo\xc5\xbena; kmalu se prika\xc5\xbee pogled na Cerkni\xc5\xa1ko polje, Cerknico in znamenito presihajo\xc4\x8de Cerkni\xc5\xa1ko jezero._NEWLINE_Do ko\xc4\x8de je mo\xc5\xbeno priti tudi z avtomobilom, po makadamski cesti. V Cerknici je za ka\xc5\xbeipotom Begunje, blizu biv\xc5\xa1e gostilne \xc5\xbdajfnca, kjer je \xc5\xa1tab slovitega cerkni\xc5\xa1kega pustovanja, ka\xc5\xbeipot za Slivnico, ki vodi do samega vrha. Pot je dolga 8 km, cesta je lahko prevozna v vseh letnih \xc4\x8dasih. Primerna je tako za motoriste kot jaha\xc4\x8de in avtomobile.'